 “Què feu perquè el nen dormi?”
 Neix a Cassà l'Espai Nadó, un punt de trobada de famílies amb infants i dones embarassades
 L'Ajuntament cedeix l'auditori de la Sala Galà els dimecres i dóna suport a la iniciativa de dues veïnes del poble

 07/10/13 02:00  - Cassà de la Selva - Jordi Ferrer 

 Les promotores són dues germanes. “Vam veure que no hi havia un espai així a Cassà”, expliquen 

Els dimecres al matí, de les deu a un quart de dotze, l'auditori de la Sala Galà de Cassà de la Selva és un punt de trobada per als més petits i els seus pares. Ha nascut al poble l'Espai Nadó, un punt de trobada per a famílies amb nadons de menys de divuit mesos i dones embarassades. L'Ajuntament de Cassà ha donat suport a la iniciativa de dues veïnes del poble, les germanes Lola i Montse Moreno, i l'activitat forma part del pla local de dones, assenyala la regidora d'Acció Social i Salut, Mari Serrano. En la primera sessió, mares i pares es presenten i intercanvien experiències dels primers mesos de la nova etapa vital. “Vam veure que no hi havia un espai així a Cassà”, assenyala Lola Moreno, una de les promotores, després de l'estrena.

En la primera trobada, sorgeixen algunes de les qüestions que preocupen els pares novells, com ara les dificultats que l'infant agafi el son quan toca o les formes d'alletament. “Què feu perquè el nen dormi? Algun secret?”, pregunta una mare. Un dels participants ha comprovat que el soroll d'un assecador de mà contribueix a asserenar el nadó. Un altre progenitor destaca que, en un canal molt popular de vídeo d'internet, hi ha enregistraments d'hores i hores de soroll blanc, que també és eficaç.

“La lactància ha canviat”

L'Espai Nadó és obert a famílies amb infants de menys de divuit mesos. Algunes mares, i fins i tot les mateixes coordinadores, poden donar consells per l'experiència personal. “Quan som primerenques, les mares tenim molts dubtes i inseguretats. Les nostres mares o àvies tenen la seva experiència, però les coses avancen i podem quedar enrere. La lactància ha canviat i hi ha coses que les mares o les àvies no saben. Ens donem suport les unes a les altres”, explica Lola Moreno, una de les promotores de la iniciativa.

La seva germana Montse Moreno assenyala que, de vegades, la novetat de la maternitat confon en segons quines situacions. “Quan tenim un problema i ho compartim amb les altres mares, veiem que no és un problema, sinó que és només una situació. Llavors, [que el nen plori] és normal. I ja no ho veus com un problema sinó com una vivència més.”

El primer dia de l'Espai Nadó, que ja té compte a Facebook, hi ha pares, mares o famílies de Cassà, Quart, com en Miquel i la Cristina, i Llagostera. L'Ajuntament ha cedit l'espai i material. La voluntat de les promotores és fer tallers de massatge infantil, ioga per a nadons i manualitats i convidar professionals de la salut del poble. També es pretén projectar vídeos.

Els pares i les mares de l'Espai Nadó enraonen. Els nadons, com ara l'Arlet, en Martí o la Júlia, descansen, mamen o demanen que els canviïn els bolquers. Tot i els consells i els comentaris d'uns i altres, no hi ha cap secret perquè l'infant dormi i no plori. “De totes les coses, sempre hi ha l'opció A i l'opció B”, explica una mare.

Pares i mares en la sessió inaugural de l'Espai Nadó de Cassà de la Selva, a l'auditori de la Sala Galà, dimecres passat al matí Foto: J. FERRER.

